የገዥው ፓርቲ አባል ድርጅቶችና የክልሎች አመራሮች እንደ ወትሮው እየተናበቡ መሥራት ቢያቅታቸው እንኳ፣ በሕገ መንግሥቱ ውስጥ በሠፈሩ ድንጋጌዎች አማካይነት ኃላፊነታቸውን መወጣት አለባቸው፡፡ ለዘመናት የተጠራቀሙ የሕዝብ ብሶቶችና ችግሮች ሊፈቱ የሚችሉት ከሕገወጥ ድርጊቶች ይልቅ ለሕግ የበላይነት መገዛት ሲቻል ነው፡፡ በተለያዩ መንገዶች ከተለያዩ አቅጣጫዎች የሚሰሙ ድምፆች መኖራቸው አይቀሬ ነው፡፡ ነገር ግን እንዲህ ዓይነት ድምፆች ሲሰሙ ሊኖር የሚገባው ፈጣንና አስተማማኝ የሆነ መረጃ ነው፡፡ ሕዝብ በየጊዜው በሚደርሱት መረጃዎች ሳቢያ የወደፊት ዕጣ ፈንታው ሲያሳስበው፣ በጠንካራ ቁመና ላይ የሚገኝና አስተማማኝ መረጃ የሚሰጥ መንግሥታዊ አካል መኖር አለበት፡፡ የእዚህ አካል ፋይዳው ሕዝብን ለማረጋጋት ብቻ ሳይሆን፣ የአገርን ውሎና አዳር በአግባቡ ለማወቅ ይጠቅማል፡፡ አሉ የሚባሉት የአመራሮች ክፍተቶችና መቃቃሮች ደረጃም ይታወቃል፡፡ ይህ ለምን ይጠየቃል? ምክንያቱም የአገሪቱ ሕገ መንግሥት የመንግሥት አሠራር ለሕዝብ ግልጽ መሆን እንዳለበትና ተጠያቂነቱም በዚያው ልክ መሆኑን ስለደነገገ ነው፡፡ ሕግ ደግሞ መከበር አለበት፡፡
